BANSKÁ BYSTRICA. Vo vakcinačnom centre Rooseveltovej nemocnice v Banskej Bystrici v pondelok zaočkovali proti ochoreniu COVID-19 prvých 400 učiteľov z Banskobystrického okresu. Počas tohto týždňa má dostať prvú dávku vakcíny približne 2000 pedagogických pracovníkov, ktorých kategórie špecifikuje vyhláška ministerstva zdravotníctva. Informuje o tom nemocnica na sociálnej sieti.
"Väčšina rodičov už vníma potrebu vrátenia sa detí do škôl ako veľmi naliehavú. Deti sú však často bezpríznakoví prenášači vírusu a sú potenciálnym rizikom najmä pre staršie ročníky pedagógov, ktorí si zaslúžia byť chránení," vysvetľuje nemocnica.
Vo vakcinačnom centre neustále očkujú priorizované skupiny občanov. Prvú dávku dostalo už 11.734 záujemcov a 4622 už podali druhú dávku.
Výjazdový očkovací tím Rooseveltovej nemocnice očkuje i ľudí priamo v domovoch sociálnych služieb (DSS). Postupne plánuje zaočkovať klientov takmer 90 DSS v Banskobystrickom samosprávnom kraji.
K pondelku je v nemocnici 105 pacientov s ochorením COVID-19 a eviduje 37 pozitívnych zamestnancov.